《醉眠亭》
宋代·晁端彦

人生有出处，两事固希全。达则都廊庙，致君尧舜前。

声名喧宇宙，指顾生云烟。不然早晦隐，纵意乐当年。

第一莫如醉，第二莫如眠。无悔水乡士，子瞻称其贤。

埋照不干世，作亭临清泉。欢来即痛饮，酣谑竟长筵。

陶陶非假寐，泯绝平生缘。尽得杯中趣，常为枕上仙。

影从明月照，名任清风传。愿君遂此志，其乐更相先。

醉无三日醒，欲尽百斛船。境界如古莽，魂梦游钧天。

莫学不佞者，徇禄遭缠牵。进无济世志，退无负郭田。

独醒少意绪，寡睡多烦煎。风波惊性命，鞍马积胝胼。

未得立篱下，应难卧瓮边。区区为宿仕，短咏愧非妍。

作者简介：（1035—?）宋澶州清丰人，字美叔。晁端禀弟。登进士第。与章惇同年生，同榜及第，又同为馆职，常以“三同”相呼。哲宗绍圣初章惇为相，倡“绍述”之说，端彦力谏，黜为陕守。历秘书少监、开府仪同三司。文章书法，为朝野所崇尚。